
Mi se pare că pricinile pentru care trăim pe 
acest pământ sunt multe. Dar din cele multe voi 
însemna aici pe acestea: 

Întâia pricină pentru care noi trăim pe 
pământ este că nu am fost vrednici să trăim în 
Rai. Şi de aceea am fost izgoniți pe pământ, 
pentru că am călcat porunca lui Dumnezeu 
(Fac. 3, 6, 12, 23). 

A doua pricină este pentru a ne face cano- 
nul aici pe pământ întru necazuri şi sudoarea 
feții până la moarte (Fac. 3, 17-19). 

A treia pentru ca împlinind binecuvântarea 
lui Dumnezeu să crească şi să se înmulțească 
oamenii pe pământ (Fac. 1, 28). 

A patra pentru ca oamenii să stăpânească 
pământul şi toate viețuitoarele cele făcute de 
Dumnezeu, în apă, în aer și pe pământ (Fac. 1, 26). 

A cincea pentru ca să păzim poruncile lui 
Dumnezeu aici pe pământ unde am fost izgoniți 

și prin păzirea lor să intrăm iarăşi în patria 
noastră cea veche, Raiul (Mat. 19, 17; Num. 
15, 40; Col. 1, 13). 

A şasea pentru ca prin păzirea poruncilor 
lui Dumnezeu să ne mântuim (Ps. 3, 8; 36, 39; 
I loan 2, 25; I Tim. 4, 8; loan 5,24). 

A șaptea pentru ca să facă oamenii voia lui 
Dumnezeu „precum în cer aşa și pe pământ” 
(Mat. 6, 10; 26, 39; Lc. 22,42). 

A opta pentru ca să-L iubim pe Dumnezeu 
din toată inima noastră, din tot cugetul nostru 
ȘI din toată puterea noastră (Deut. 6, 5; Mat. 
22, 37-38). 

A noua pentru ca din iubirea noastră faţă de 
Dumnezeu să-l păzim poruncile Lui și să ne 
facem locaș lui Dumnezeu, după cea scrisă: 
„Cel ce are poruncile Mele şi le păzeşte pe ele, 
acela este care Mă iubește; iar cel ce Mă iubeşte 
pe Mine va fi iubit de Tatăl Meu și-l voi iubi și 
Eu şi Mă voi arăta lui”. Si iarăși: „Dacă Mă 
iubeşte cineva, va păzi cuvântul Meu, și Tatăl 
Meu îl va iubi pe el, și vom veni la el și vom 
face locaş la el” (loan 14, 21-23; I loan 5, 2; 
II loan 5, 6). 

A zecea pricină pentru care trăim pe pământ 
este spre a împlini Legea lui Dumnezeu prin a 
ne iubi unii pe alții şi pe aproapele ca pe noi 
înșine, deoarece dragostea este împlinirea Legii 
(Rom. 13, 8-10). 

A unsprezecea este pentru ca să trăim pe 
acest pământ ca frații şi ca familie împreună cu 
toate popoarele lumii, deoarece avem acelaşi 
Tată în ceruri, după cum spune Scriptura: Oare 
nu este un singur părinte pentru noi toți? Nu 
ne-a creat oare pe noi un singur Dumnezeu? Și 
iarăși: „Un Dumnezeu și Tatăl tuturor, Care 
este peste toate şi prin toate și întru noi toți” 
(Efes. 4, 6). 

A douăsprezecea pentru ca să ne veselim cu 
nădejdea mântuirii noastre, cugetând pururea la 
Taina Iconomiei în Trup a Domnului Dum- 
nezeu și Mântuitorului nostru lisus Hristos, 
care a mântuit lumea prin împreuna lucrare a 
celor patru însușiri ale Sale: 

Bunătatea Sa cea desăvârșită, 

Înţelepciunea Sa cea desăvârșită, 

Dragostea Sa cea desăvârșită, 


Puterea lui cea desăvârşită, după cum zic 
despre aceasta purtătorii de Dumnezeu Părinții 
noştri Maxim Mărturisitorul şi Grigore de 
Nyssa. Căci bunătatea lui Dumnezeu s-a arătat 
prin aceea că nu a trecut cu vederea zidirea Sa 
cea zdrobită de diavolul, ci milostivindu-se de 
a doua oară o a zidit pe ea. Înţelepciunea, că a 
izvodit chipul zidirii de-a doua oară, şi al vin- 
decării. Dreptatea, că nu cu tiranie a făcut 
mântuirea omului celui ce de voie se stăpânea 
de păcate și de diavolul. Iar puterea, că nu a 
îngăduit desăvârșit să slăbească firea omeneas- 
că cea coruptă în Rai, făcând-o astfel îndemâ- 
natică de a se putea reînnoi spre mântuire la 
plinirea vremii (Vezi la Sf. Nicodim Aghioritul, 
„Paza celor cinci simțuri , cap. XI despre „Tai- 
na Iconomiei în Trup a Domnului, pp. 383-384, 
M-rea Neamţ, 1826). 

A treisprezecea pricină pentru care trăim pe 
pământ este pentru ca prin privirea zidirilor 
celor făcute de Dumnezeu şi prin înțelegerea cea 
despre buna orânduială a mişcării lor, ca printr-o 
oglindă să privim cu mintea la Ziditorul lor și să-l 
cunoaștem veșnica Lui putere şi Dumnezeire 

(Rom. 1, 20; Ps. 17, 1-2; Întel. lui Solomon 13, 
3-5, Is. Sirah 42, 20-22; 43, 1-7 ş.a.). 

A patrusprezecea pricină pentru care trăiesc 
oamenii pe pământ este ca ei, prin bogoslovia 
cea adeveritoare şi prin cea tăgăduitoare (sau 
cum i se mai zice catafatică — pozitivă şi apo- 
fatică — negativă), pururea să cunoască pe 
Dumnezeu şi minunile Lui din toată zidirea şi 
din aceasta pururea să se îndemne a-L iubi pe 
El şi a-L lăuda neîncetat (I Tes. 5, 17; Ps. 33, 1). 
Deoarece, după dumnezeiescul Părinte Maxim 
Mărturisitorul, Dumnezeu şi toate se zice şi este 
cu dumnezeiască cuviinţă ca un pricinuitor al 
tuturor (adică după bogoslovia cea adeveri- 
toare), și nimic din toate nu este, fiind mai pre- 
sus de ființă (după bogoslovia cea tăgădu- 
itoare). Zice încă cu împreună glăsuire şi 
dumnezeiescul Părinte Dionisie Areopagitul că 
„Dumnezeu şi din toate cele ce sunt se laudă 
după asemănarea tuturor cărora este pricinuitor. 
Și este iarăși prea dumnezeiască cunoștință a 
lui Dumnezeu ceea ce prin necunoştință se 
cunoaște, după unirea cea mai presus de 
minte”. Şi iarăşi: „Dumnezeu şi întru toate toate 


este şi intru nimeni nimic. Și dintru toate tu- 
turor se cunoaşte, și din nimic nimănui” (Sf. 
Dionisie Areopagitul, cap. 7 din „Despre dum- 
nezeieştile numiri. Vezi şi la Sf. Nicodim 
Aghioritul, op. cit., pp. 359-360). Deci toţi cei 
ce trăiesc pe pământ sunt datori a-L cunoaște și 
a-L lăuda pe Ziditorul lor şi a toată făptura, 
Dumnezeu, și în cele ce ÎI înțeleg din zidiri și 
din Sfintele Scripturi să-L laude pe El ziua și 
noaptea (Ps. 41, 1-2). lar în cele ce covârșesc 
pe a lor minte să-L slăvească prin spaimă și 
minune, deoarece cele mai presus de minte, de 
minunare și de spaimă sunt pricinuitoare. Apoi 
să înțeleagă că zidirea lui Dumnezeu este tâl- 
cuire a Scripturii, iar Scriptura este tâlcuire a 
zidirii (Sf. N. Aghioritul, op. cit., p. 772). 

A cincisprezecea pricină pentru care oa- 
menii trăiesc pe pământ este de a se face dum- 
nezei după dar, după cea scrisă: „Eu am zis: 
«Dumnezei sunteți...» (Ps. 81, 6). Dumnezeu, 
din nemărginita Sa bunătate și dragoste față de 
om, a binevoit de a face pe om alt dumnezeu 
peste toate cele făcute de El. Şi după cum El 
stăpâneşte toate ca Cel ce este Ziditor a toate, 


așa și oamenii ca dumnezei după dar să stăpâ- 
nească toate cele făcute de El pe pământ. 

A şaisprezecea pricină pentru care trăim pe 
pământ este de a împlini porunca cea dată de 
Dumnezeu Care zice: „Fiți milostivi, precum şi 
Tatăl vostru este milostiv” (Lc. 6, 36). 

A şaptesprezecea pricină este pentru ca să 
plinim altă poruncă a Mântuitorului Care zice: 
„Fiți, dar, voi desăvăârşiți, precum Tatăl vostru 
Cel ceresc desăvârşit este.” (Mat. 5, 48). 

A optsprezecea pricină este de a sluji lui 
Dumnezeu cu frică și a ne bucura Lui cu cu- 
tremur (Ps. 2, 11). 

A nouăsprezecea pricină pentru care oame- 
nii trăiesc pe pământ este de a împlini porunca 
cea dată de Mântuitorul de a se iubi unii pe 
alţii precum și El ne-a iubit pe noi (loan 15, 12), 
și de a iubi pe vrăjmașii noștri (Mat. 5, 44). Ca 
prin această iubire să ne facem după putere 
asemenea Lui și fii ai Tatălui nostru Celui din 
ceruri. Că El face să răsară soarele Său și peste 
cei răi și peste cei buni și trimite ploaie peste 
cei drepți și peste cei nedrepţi (Mat. 5, 45; 
Lc. 6, 35-36). 


ŞI, în sfârşit, zic că a douăzecea pricină pen- 
tru care trăiesc oamenii pe pământ este ca toți 
împreună să-L laude pe El, după cum Duhul 
Sfânt ne învaţă zicând: „Lăudați pe Domnul 
toate neamurile; lăudaţi-L pe El toate popoa- 
rele; Că s-a întărit mila Lui peste noi și ade- 
vărul Domnului rămâne în veac” (Ps. 116, 1-2). 
Amin! 


Sfaturi şi cuvinte duhovnicești ale 
Părintelui Cleopa 


1. După ce termina cuvântul de învăţătură, 
Părintele Cleopa zicea: „Mamă, tare mi-i milă 
de voi! Dacă aş avea putere, v-aș lua pe toți 
într-o traistă să vă duc în rai! În casa voastră să 
nu lipsească căndeluţa și să ardă zi şi noapte la 
icoana Maicii Domnului”. 


2. Odată a venit un grup de credincioși la 
sfinţia sa: 

— De unde sunteţi voi, mamă? 

— De la Bârlad. 

— Ei, tocmai de acolo! Voi știți că de când 
v-aţi pus în gând să veniți la mănăstire, îngerii 
voştri v-au numărat pașii, bănuții și osteneala 
voastră? Cu acestea toate îngerii voştri se vor 
prezenta la dreapta judecată, că acești bănuți nu 
i-aţi cheltuit la discoteci, la cârciumi şi la nunţi 
cu lăutari, ci i-aţi dăruit lui Hristos! 


Fi! De-aţi vedea îngerii voștri păzitori lângă 
voi cum sunt, aţi muri de bucurie! 


3. la să văd cum faceţi Sfânta Cruce? O 
faceţi voi dreaptă și mare? În numele Tatălui la 
frunte, al Fiului la piept şi al Sfântului: Duh, pe 
umeri! Asta-i Crucea lui Hristos. El a fost răs- 
tignit pe Sfânta Cruce, iar cei doi tâlhari au fost 
legați cu frânghii pe cruci mai joase. 

Aveţi grijă de Crucea lui Hristos! Să nu o fa- 
ceți așa mică, căci atunci cântaţi din cobză, şi îm- 
bolnăviți de râs pe toți diavolii şi-i băgaţi în spital! 


4. Să mergeţi în fiecare Duminică la sfânta 
biserică, să nu lipsiți niciodată. Dacă lipsiţi trei 
sărbători la rând de la Sfânta Liturghie, vă 
duceti de vii în iad cu sufletul! 


5. Ştii ce să faci dacă vrei să fii înțelept? 
Du-te la cimitire cu o lumânărică şi pune-o la 
mormântul tău, al fraților tăi, măcar o dată pe 
săptămână, Duminica sau sâmbăta. 

Auzi ce spune dumnezeiescul Părinte loan 
Gură de Aur: „Mergi adesea la morminte, o 

creștine, și la cimitire. Că dacă adesea vei merge 
acolo, atâta înțelepciune ai a te învăța că toate 
școlile filosofice din lume nu te pot învăța mai 
mult!”. 

Atâta folos ne aduce nouă cimitirul. Pentru 
că vedem că ce-s aceștia azi, suntem noi mâine. 
Nu vezi că ei tac? Dar pururea vorbesc: „Măi 
fraților! Ce suntem noi azi, veţi fi voi mâine. Si 
ce sunteți voi azi, am fost noi ieri. Dar uite aici 
veniți. Voi veniţi la noi, nu ne ducem noi la voi”. 

Mergem către veșnicie toți. Dacă nu-i azi, e 
mâine, e poimâine, dar către mormânt mergem. 
Clipă de clipă. Am avut un ceas, undeva, pe 
unde am trăit eu. Şi avea o sonerie aşa: Groapă- 
groapă-groapă-groapă, groapă-groapă-groapă- 
groapă, groapă-groapă-groapă-groapă... Aşa 
suna el. Şi totdeauna îmi aducea aminte de groa- 
pă. Am avut alt ceas, nu știu după câți ani. A- 
cela nu zicea „groapă”, zicea altfel: „Îndată- 
îndată, îndată-îndată, îndată-îndată... Si ceasul 
m-a învățat că îndată-îndată plec. Celălalt zicea 
„groapă-groapă ”. Dacă aţi face şi voi câte un ceas 
de acesta, să-l aveți în casă, să vă zică „groapă- 
groapă-groapă-groapă,  groapă-groapă-groapă- 
groapă... , nu v-ar mai trebui alt filosof. 

Că dacă n-am uita groapa, mare fericire ar fi. 
Nu ne-am teme de groapă. Deloc. Dacă știm c-am 
pus în traistă ce ne trebuie, hai la groapă! Că 
viaţa-i dincolo de mormânt, nu-i aici. Aici e o 
înșelăciune. N-ai văzut? Zilele lui ca umbra trec. 


6. Să faceţi Sfânta Spovedanie curată, după 
rânduială! Să luaţi un caieţel, să vă duceţi într-o 
cameră şi să începeţi a vă scrie toate păcatele de 
când eraţi mici. Ştiţi voi de când începe copilul 
să facă păcate? De când pricepe lucrurile. De 
atunci a priceput și păcatul! 

Să însemnăm toate câte am făcut din prun- 
cie. Să nu aşteptăm să ne întrebe preotul, ci noi 
să le spunem. Şi să ne ducem la duhovnic când 
este mai puţin ocupat. Voi știți ce înseamnă o 
spovedanie corectă? Este ca un al doilea botez. 
Parcă ne-am născut a doua oară! 


7. O creştină din Baia Mare a auzit de 
mutarea la Domnul a Părintelui Cleopa. În timp 
ce se pregătea să vină la înmormântare, fiica ei 
i-a zis: „Mamă, l-am visat pe Părintele Cleopa 
în noaptea aceasta că se urca la cer îmbrăcat în 
veșminte albe!”. 

Din același ciclu: 


è Părintele Cleopa, Despre frica de Dumnezeu și 
despre dreapta socoteală 


è Părintele Cleopa, Despre cunoașterea de sine şi 
despre Spovedanie 


e Părintele Cleopa, Despre pricinile pentru care 
Dumnezeu îngăduie să fim ispitiți și despre 
ispitirea din cele 8 părţi a creștinului 

è Părintele Cleopa, Despre ispitele celor smeriţi și 
ale celor mândri, despre conștiință, plângere 
și lacrimi 

è Părintele Cleopa, Despre citirea Sfintelor Scripturi 
și cheia înțelegerii lor. Despre Prooroci și 
proorocii mincinoşi, despre minuni și false 
minuni, despre vise și vedenii 

e Părintele Cleopa, Despre moarte, despre Judecata 
de Apoi și despre iad 

è Părintele Cleopa, Despre Rai și despre desăvâr- 
șirea omului 


è Părintele Cleopa, Despre cele 7 pricini și despre 
cele 12 trepte ale păcatului 

e Părintele Cleopa, Despre pomenirea morţilor și 
despre folosul celor 40 de liturghii 

e Părintele Cleopa, Rolul femeii în familie, Biserică 
și societate 


* Părintele Cleopa, Despre rugăciune şi treptele ei 


+ Sf. Ioan Casian, Tămăduirea sufletului de patima 
mâniei 


+ Sf. Ioan Casian, Patima iubirii de arginți şi vinde- 
carea ei prin milostenie 


+ Sf. loan Casian, Virtutea curăţției şi a castităţii - 
biruitoare a patimii desfrânării 


e Sf. loan Casian, Virtutea înfrânării - tămădui- 
toare a lăcomiei pântecelui 

Întâia pricină pentru 
care noi trăim pe pământ 
este că nu am fost vrednici să 
trăim în Rai. Si de aceea am fost 
izgoniti pe pământ, pentru că am 
călcat porunca lui Dumnezeu 
(Facerea 3, 6, 12, 23) [...]. 
A douăzecea pricină pentru care 
traiesc oamenii pe pământ este ca 
toti împreună sa-l laude pe EIl, 
după cum Duhul Sfânt ne învată 
zicând: „Lăudati pe Domnul toate 
neamurile; Kudati-lL pe El toate 
popoarele; Că s-a întarit mila Lui 
peste noi si adevărul Domnului 
ramâne în veac” (Ps. 116, 1-2). 
AMin! 


TRINITAS 


